CELEX: 
Language: et
Date: 2021-05-27 00:00:00
Title: KOMISJONI DELEGEERITUD MÄÄRUS (EL) …/…, millega muudetakse Euroopa Parlamendi ja nõukogu määrust (EL) 2019/787 selliste piiritusjookide märgistamise osas, mis on saadud piiritusjoogi kombineerimisel ühe või mitme toiduainega

SELETUSKIRI
            
            
               1.DELEGEERITUD ÕIGUSAKTI TAUST
            
            
               Praegu ei ole määruses (EL) 2019/787 nõutud, et piiritusjoogikategooria või geograafilise tähise kombineerimisel muude toiduainetega saadud piiritusjoogi seaduslik nimetus peaks olema esitatud kombinatsiooni kirjeldava liitnimetusega samal vaateväljal. Käesoleva delegeeritud õigusakti eesmärk on täpsustada selliste piiritusjookide märgistamise tingimusi.
            
            
               Sellise nõude puudumisel ei pruugi kombinatsiooni tulemusel saadud piiritusjoogi tegelik laad olla selge ja märgistus võib panna tarbijaid uskuma, et liitnimetus on piiritusjoogi tegelik nimetus. Teatavatel juhtudel võib see kaasa tuua sellise piiritusjoogi (-kategooria või geograafiline tähis) maine kuritarvitamise, mille ametlik nimetus esineb kombinatsioonis ühe või mitme toiduainega, mida ei ole selle tootmisel kasutatud vastavalt määruse (EL) 2019/787 I lisale või asjakohasele tootespetsifikaadile, kuna saadud piiritusjoogil oleks erinev seaduslik nimetus.
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Mõned liikmesriigid on juhtinud komisjoni tähelepanu sellele, et sätte puudumine, millega kohustataks märkima piiritusjoogi seadusliku nimetuse samal vaateväljal liitnimetustega, nõrgendab neid käsitlevaid sätteid.
            
            
               Põllumajandusturgude ühise korralduse eksperdirühma (piiritusjoogid) 13. oktoobri ja 3. detsembri 2020. aasta ning 9. veebruari ja 28. aprilli 2021. aasta virtuaalsete koosolekute ettevalmistamiseks ja nende käigus peeti konsultatsioone, milles osalesid eksperdid kõigist 27 liikmesriigist. Konsultatsioonide tulemusena saavutati delegeeritud määruse eelnõu suhtes üldine üksmeel.
            
            
               Üksmeelt täheldati ka üldise avaliku konsultatsiooni puhul, mille tarvis oli delegeeritud määruse eelnõu parema õigusloome portaalis avaldatud 26. märtsist kuni 23. aprillini 2021. Teavitati ka WTO partnereid.
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Delegeeritud õigusakt põhineb määruse (EL) 2019/787 artikli 50 lõikel 3 ja selles käsitletakse üksnes üht sätet, mille muutmiseks on komisjonile antud volitus kõnealuse lõike alusel. Õigusakt tuleks vastu võtta määruse (EL) 2019/787 artikli 46 kohase menetluse teel.
            
            
               Artikkel 1. Selle artikliga nähakse ette, et sellise piiritusjoogi seaduslik nimetus, mis on saadud piiritusjoogikategooria või geograafilise tähise kombineerimisel muude toiduainetega, peab olema esitatud kombinatsiooni kirjeldava liitnimetusega samal vaateväljal. Selle eesmärk on vältida tarbijate eksitamist saadud piiritusjoogi sisalduse suhtes.
            
            
               Artikkel 2. Selle artikliga kehtestatakse üleminekuperiood, mille jooksul võib käesoleva määrusega hõlmatud piiritusjooke, mis on kooskõlas määruse (EÜ) nr 110/2008 sätetega märgistatud enne 31. detsembrit 2022, jätkuvalt turule lasta ilma neid uuesti märgistamata.
            
            
               Artikkel 3. Selle artikliga nähakse ette artiklis 1 sätestatud muudatuse ja selles osutatud sätte (st määruse (EL) 2019/787 artikli 11 lõige 3) samaaegne kohaldamine, mis määruse (EL) 2019/787 artikli 51 lõike 1 kohaselt hakkab toimuma alates 25. maist 2021.
            
            
               KOMISJONI DELEGEERITUD MÄÄRUS (EL) …/…,
            
            
               27.5.2021,
            
            
               millega muudetakse Euroopa Parlamendi ja nõukogu määrust (EL) 2019/787 selliste piiritusjookide märgistamise osas, mis on saadud piiritusjoogi kombineerimisel ühe või mitme toiduainega
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. aprilli 2019. aasta määrust (EL) 2019/787, milles käsitletakse piiritusjookide määratlemist, kirjeldamist, esitlemist ja märgistamist, piiritusjookide nimetuste kasutamist muude toiduainete esitlemisel ja märgistamisel, piiritusjookide geograafiliste tähiste kaitset ning põllumajandusliku päritoluga etüülalkoholi ja destillaatide kasutamist alkohoolsetes jookides ning millega tunnistatakse kehtetuks määrus (EÜ) nr 110/2008,
                  1
                eriti selle artikli 50 lõiget 3,
            
         
         
            
               ning arvestades järgmist:
            
            
               (1)Määruse (EL) 2019/787 artikli 11 lõikes 3 on sätestatud piiritusjoogikategooria või geograafilise tähise kombineerimisel muude toiduainetega saadud alkohoolsete jookide kirjeldamise, esitlemise ja märgistamise eeskirjad. Selliseid alkohoolseid jooke kirjeldatakse liitnimetustega, milles on kombineeritud kõnealuse määruse I lisas esitatud piiritusjoogikategooriate puhul ette nähtud seaduslik nimetus või piiritusjoogi geograafiline tähis ja muu toiduaine nimetus. 
            
            
               (2)Määruse (EL) 2019/787 artikli 11 lõikes 3 ei ole nõutud, et alkohoolse joogi nimetus oleks esitatud liitnimetusega samal vaateväljal. See võib panna tarbijaid uskuma, et liitnimetus on alkohoolse joogi tegelik nimetus, mistõttu kahjustatakse põhjendamatult piiritusjoogikategooriate või geograafiliste tähiste mainet, eelkõige juhul, kui saadud alkoholjook on piiritusjook.
            
            
               (3)Euroopa Parlamendi ja nõukogu määruse (EL) nr 1169/2011
                  2
                artikli 7 lõike 1 punktis a on sätestatud, et toidualane teave ei tohi olla eksitav, eelkõige toidu olemuse ja määratluse osas. Kõnealuse määruse artiklis 9 on sätestatud, et tuleb esitada kohustuslik toidualane teave, sealhulgas toidu nimetus, ning kõnealuse määruse artiklis 13 on nõutud, et kohustuslik teave märgitaks silmatorkavasse kohta hästi nähtavalt, selgesti loetavalt ja vajaduse korral kulumiskindlalt.
            
            
               (4)Vastavalt määruse (EL) 2019/787 artiklile 9 kohaldatakse määruses (EL) nr 1169/2011 sätestatud esitlemis- ja märgistamisnõudeid selliste alkohoolsete jookide suhtes, mis saadakse piiritusjookide kombineerimisel muude toiduainetega. Selleks et tagada kõnealuste nõuete parim täitmine, eelkõige sellisel kombinatsioonil saadud piiritusjookide puhul, on asjakohane nõuda, et saadud piiritusjoogi seaduslik nimetus oleks esitatud kombinatsiooni kirjeldava liitnimetusega samal vaateväljal. Seda tuleks teha iga kord, kui liitnimetus on piiritusjoogi kirjeldamisel, esitlemisel või märgistamisel märgitud. Sellega välditakse eksitavaid tavasid ja tagatakse, et tarbijaid on nõuetekohaselt teavitatud piiritusjookide ja muude toiduainete kombinatsioonina saadud piiritusjookide tegelikust olemusest.
            
            
               (5)Seda kohustust ei tuleks siiski kohaldada, kui vastavalt määruse (EL) 2019/787 artikli 10 lõike 5 punktile b asendatakse piiritusjoogi seaduslik nimetus liitnimetusega, mis sisaldab sõna „liköör“ või „cream“, tingimusel et lõpptoode vastab kõnealuse määruse I lisa 33. kategooria nõuetele.
            
            
               (6)Seepärast tuleks määrust (EL) 2019/787 vastavalt muuta.
            
            
               (7)Käesoleva määruse märgistamissätete kohaldamiseks tuleks ette näha üleminekuperiood, et Euroopa Parlamendi ja nõukogu määruse (EÜ) nr 110/2008
                  3
                sätete kohaselt enne 31. detsembrit 2022 märgistatud piiritusjooke saaks jätkuvalt turule lasta, ilma et oleks vaja neid uuesti märgistada. 
            
            
               (8)Määruse (EL) 2019/787 artikli 51 lõike 3 kohaselt ja selleks, et vältida regulatiivset vaakumit, tuleks käesolevat määrust kohaldada tagasiulatuvalt alates 25. maist 2021,
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2019/787 artikli 11 lõige 3 asendatakse järgmisega:
            
            
               „3.
                     Alkohoolset jooki kirjeldav liitnimetus
            
            
               (a)peab olema kirjutatud ühesuguse kirjatüübi ja -suurusega ning sama värvi tähtedega;
            
            
               (b)ei tohi olla katkestatud mis tahes tekstilise või pildilise elemendiga, mis ei ole selle osa,
            
            
               (c)ei tohi olla kirjutatud suurema kirjasuurusega kui alkohoolse joogi nimetus ning
            
            
               (d)juhul kui alkohoolne jook on piiritusjook, peab see alati kandma piiritusjoogi seaduslikku nimetust, mis esitatakse liitnimetusega samal vaateväljal, välja arvatud juhul, kui seaduslik nimetus asendatakse liitnimetusega vastavalt artikli 10 lõike 5 punktile b.“
            
            
               Artikkel 2
            
            
               Piiritusjooke, mis ei vasta määruse (EL) 2019/787 (mida on muudetud käesoleva määrusega) artikli 11 lõike 3 punktis d kehtestatud nõuetele, kuid vastavad määruse (EÜ) nr 110/2008 nõuetele, ja mis on märgistatud enne 31. detsembrit 2022, võib jätkuvalt turule lasta kuni varude ammendumiseni.
            
            
               Artikkel 3
            
         
         
            
               Käesolev määrus jõustub kolmandal päeval pärast selle avaldamist Euroopa Liidu Teatajas.
            
            
               Seda kohaldatakse alates 25. maist 2021.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 27.5.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 130, 17.5.2019, lk 1.
               
               
                  
                     (2)
                  
                        Euroopa Parlamendi ja nõukogu 25. oktoobri 2011. aasta määrus (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18).
               
               
                  
                     (3)
                  
                        Euroopa Parlamendi ja nõukogu 15. jaanuari 2008. aasta määrus (EÜ) nr 110/2008 piiritusjookide määratlemise, kirjeldamise, esitlemise, märgistamise ja geograafiliste tähiste kaitse kohta ning millega tunnistatakse kehtetuks nõukogu määrus (EMÜ) nr 1576/89 (ELT L 39, 13.2.2008, lk 16).